किरपा राम होंदे कश गल्लें दी इक गंड ऐ। अज्ज कल बेहले रौहन्दे न- इस करी मौका मिलदे गै ओ गंड खोलियै अपने चेतें दा खलार पाई दिन्दे न, जियां कोई बजाज थड़े पर पैर टकांदे गै गाहकै सामनै थान्ने दे थान दरेड़ी सुट्टै...करी लै पसिन्दा जेड़ा लैना ई! ‘असें बड़ा जमाना दिक्खे दा ऐ। हुन ओ गल्लां गै नईं रेई दियां।’ जिसलै ओ ए आखदे न तां लगदा ऐ-जियां मिगी ओ अपनी गंडी चा किछ चराई लैने गितै पसेरै करदे होन! जदूं बी लबदे न तां उन्दी पोटली चा इक नमीं गल्ल बाहर आई खड़ोन्दी ऐ। लगदा ऐ दस्ती पक्खियें आला जमाना परतोई आया ऐ। परानी हवा दे फनाके, सुलबुल करदे कुसै रुड्डा चा बाहर निकली आए न।